Kommissionens beslutning

af 24. juli 2002

om bemyndigelse af Italien til at tillade eksport af en aromatiseret vinbaseret drikkevare, der ikke opfylder bestemmelserne i Rådets forordning (EØF) nr. 1601/91 om almindelige regler for definition, betegnelse og præsentation af aromatiserede vine, aromatiserede vinbaserede drikkevarer og aromatiserede cocktails af vinprodukter

(meddelt under nummer K(2002) 2773)

(Kun den italienske udgave er autentisk)

(2002/624/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1601/91 af 10. juni 1991 om almindelige regler for definition, betegnelse og præsentation af aromatiserede vine, aromatiserede vinbaserede drikkevarer og aromatiserede cocktails af vinprodukter(1), senest ændret ved Europa-Parlamentets og Rådets forordning (EF) nr. 2061/96(2), særlig artikel 11, og

ud fra følgende betragtninger:

(1) Italien har forelagt Kommissionen en anmodning fremsat af en italiensk erhvervsdrivende om fravigelse i henhold til artikel 11 i forordning (EØF) nr. 1601/91, for så vidt angår en aromatiseret vinbaseret drikkevare bestemt til eksport til visse tredjelande.

(2) Den pågældende erhvervsdrivende ønsker at benytte farvestoffet tartrazin (E 102) ved fremstillingen af denne aromatiserede vinbaserede drikkevare.

(3) Det er ikke tilladt at benytte noget farvestof ved fremstillingen af aromatiserede vinbaserede drikkevarer, således som disse er defineret i artikel 2, stk. 1, litra b), i forordning (EØF) nr. 1601/91.

(4) Tartrazin er et levnedsmiddelfarvestof, der er tilladt i medfør af Europa-Parlamentets og Rådets direktiv 94/36/EF af 30. juni 1994 om farvestoffer til brug i levnedsmidler(3), ved fremstillingen af andre alkoholholdige drikkevarer og levnedsmidler, der markedsføres i Fællesskabet.

(5) Tartrazin kan påtænkes anvendt i aromatiserede vinbaserede drikkevarer, der er bestemt for de tredjelande, hvor dette tilsætningsstof lovligt kan anvendes i denne type produkt. Den berørte mængde er på 30000 hl om året. Farvestoffet indebærer ingen risiko for menneskers sundhed i de doser, der er fastsat i de pågældende tredjelandes lovgivning.

(6) De således fremstillede aromatiserede drikkevarer vil ikke blive markedsført i Fællesskabet.

(7) Denne fravigelse er tidsbegrænset, for at det senere på baggrund af erfaringerne på ny kan overvejes, om den er teknisk nødvendig, eller om dens betingelser og udstrækning bør ændres.

(8) Fravigelsen i denne beslutning er i overensstemmelse med udtalelse fra Gennemførelseskomitéen for Aromatiserede Vine, Aromatiserede Vinbaserede Drikkevarer og Aromatiserede Cocktails af Vinprodukter -

VEDTAGET FØLGENDE BESLUTNING:

Artikel 1

Italien bemyndiges til indtil den 31. december 2005 at tillade fremstilling og eksport til visse tredjelande af en aromatiseret vinbaseret drikkevare, der er farvet ved hjælp af tartrazin (E 102).

De således fremstillede produkter skal opfylde de gældende forskrifter i de berørte tredjelande. Denne fravigelse gælder for en årlig produktion på 30000 hl.

Artikel 2

Denne beslutning er rettet til Den Italienske Republik.

Udfærdiget i Bruxelles, den 24. juli 2002.

På Kommissionens vegne

Franz Fischler

Medlem af Kommissionen

(1) EFT L 149 af 14.6.1991, s. 1.

(2) EFT L 277 af 30.10.1996, s. 1.

(3) EFT L 237 af 10.9.1994, s. 13.